text: রাজ-পরীর 'গুণিন' সিনেমা হলে - বাংলা মুভি ডেটাবেজ
  লিখেছেন: নিউজ ডেস্ক | ফেব্রু. ২২, ২০২২ | চলচ্চিত্রের খবর, মুক্তির অপেক্ষায় | 0
  গুণিন। যে সিনেমার জন্য পরীমণি ও শরিফুল রাজের প্রেম গড়িয়েছে সংসারে। সেই সিনেমাটি মার্চ মাসে মুক্তি পেতে যাচ্ছে দেশের সিনেমা হলে।
  গিয়াস উদ্দিন সেলিম পরিচালিত এই সিনেমাটি গেল ২০ ফেব্রুয়ারি সেন্সর ছাড়পত্রও পেয়েছে। প্রেক্ষাগৃহের মুক্তির তথ্য নিশ্চিত করেছেন সিনেমাটির প্রযোজনা প্রতিষ্ঠান ওটিটি প্ল্যাটফর্ম চরকির জনসংযোগ কর্মকর্তা তানজিনা রহমান তাসনিম।
  পরিচালক সেলিম বলেন, 'সেন্সর সার্টিফিকেট পেয়েছে। এটা আমাদের পুরো দলের জন্য খুবই আনন্দের সংবাদ। সেন্সর বোর্ডের দু-একজন আমাকে জানিয়েছেন যে, তাঁদের সিনেমাটা খুব ভালো লেগেছে। খুব তাড়াতাড়ি গুণিন সিনেমা হলে মুক্তি পাবে। হলে চলার পর সিনেমাটি আবার চরকির পর্দায় দর্শক দেখতে পারবেন। আমার ধারণা, দর্শক সিনেমাটি উপভোগ করবেন। সিনেমায় যাঁরা অভিনয় করেছেন, প্রত্যেকে চমৎকার পারফরম্যান্স দেখিয়েছেন। আমি পরিচালক হিসেবে সবার কাজে খুবই খুশি। দর্শক সিনেমা দেখলেই বুঝতে পারবেন যে সবাই খুব ডেডিকেটেড ছিলেন।'
  আরও বলেন, 'গুণিন সিনেমার গল্প হাসান আজিজুল হক স্যারের ছোটগল্প থেকে অনুপ্রাণিত হয়ে নেওয়া। আমার শিক্ষাজীবনেরও গুরু তিনি। ছোট গল্পকে সিনেমায় রূপ দেওয়া খুব চ্যালেঞ্জিং। কিন্তু সাহস নিয়ে কাজটি করেছি। হাসান স্যারের লেখা মানেই তো জীবনভিত্তিক। সেই সাথে প্রথম থেকেই পাশে ছিল চরকি। এই কাজটি করতে গিয়ে ভীষণ উপভোগ করেছি।'
  'গুণিন' সিনেমার মুখ্য দুই চরিত্রে দেখা যাবে শরিফুল রাজ ও পরী মণিকে। সিনেমার নাম চরিত্রে অভিনয় করেছেন আজাদ আবুল কালাম। সেই সঙ্গে দিলারা জামান, ইরেশ যাকের, মোস্তফা মনওয়ার, শিল্পী সরকার অপু, ঝুনা চৌধুরীসহ আরও অনেককে দেখা যাবে এই সিনেমায়।